Simon, Zsolt, poslanec NR SR (2014-05-13):
Ďakujem. Vážená pani predsedajúca, vážený pán minister, kolegyne, kolegovia, budem sa snažiť striktne sa pridržiavať len toho návrhu, ktorý je predmetom rokovania, a to je návrh na skrátené legislatívne konanie o vládnom návrhu zákona o nadobúdaní vlastníctva poľnohospodárskeho pozemku a o zmene a doplnení niektorých zákonov. Tak ako tu niektorí kolegovia správne uviedli, pripomienkové konanie nie nadarmo bolo vymyslené a nie nadarmo bolo vytvorené. Tento zákon sa dostáva do Národnej rady v skrátenom konaní. Aj vo vláde prešiel zásadnými, aj vo vláde prešlo zásadnými zmenami, ale dovoľte, aby som povedal, že to jednostranové odôvodnenie tohto materiálu neobstojí ale na plnej čiare. Neobstojí, pretože zákon, rokovací poriadok jasne hovorí a definuje, že v ktorých prípadoch je možné zákon alebo návrh prerokovať v skrátenom konaní. Dôvody uvedené v tejto správe nespĺňajú ani jeden jediný bod rokovacieho poriadku. To znamená, že nehrozia žiadne závažné hospodárske ujmy. Zadefinujte mi, kde hrozí závažná hospodárska ujma Slovenskej republiky. Zacitujem z materiálu: „Ak by odpredajom poľnohospodárskej pôdy došlo k jej využitiu na iné ako poľnohospodárske účely“. Kolegyne a kolegovia, iné ako poľnohospodárske využitie pôdy ako takej rieši zákon o ochrane poľnohospodárskej pôdy, ktorý máme platný na Slovensku. Vláda, Ficova vláda, pán minister Jahnátek predložil návrh, ktorým sa to sprísnilo. Predložil do vlády prijatie poplatkov za vyňatie z poľnohospodárskeho pôdneho fondu, nie malé čiastky. Keď vláda chce toto riešiť, tak nech vyrieši týmto spôsobom. Rozhodovanie o tom, že poľnohospodárska pôda sa zmení na niečo iné, je absolútne v rukách úradníkov, ktoré sú v gescii ministerstva vnútra a ministerstva pôdohospodárstva. Žiadny to problém, žiadna to hrozba z tohto titulu Slovenskej republike nehrozí. Ba čo viac, táto oblasť je regulovaná aj územným plánom. Nemôžte zmeniť poľnohospodársku pôdu na inú, pokiaľ to nie je v súlade s územným plánom. Tento dôvod uvedený v dôvodovej správe alebo v návrhu, prečo to musíme v skrátenom konaní prijímať, neobstojí. Čítam ďalej: „čím by sa znížila jej výmera, malo by to za následok ohrozenie potravinovej bezpečnosti Slovenska“. Niekto by nám tú pôdu odniesol? Neprodukovali by sme na tom? Prestali by sme produkovať? Myslím si, že aj v tejto oblasti, aj z hľadiska dotačnej politiky o podmienkach poskytovania podpory sú jasne zadefinované, akým spôsobom je možné zabezpečiť, že tá pôda bude obhospodarovaná. Čítam ďalej: „a nie je zanedbateľné ani to, že by došlo k zníženiu objemu čerpania dotácií z Európskej únie“. Pýtam sa: Prečo? Vôbec to nie je pravda! Projektové podpory nie sú ani výzvy? Tam nehrozí, a máme kopec iných, ktorí sa o to môžu uchádzať. A to, čo je viazané na pôdu, tak keď je to poľnohospodárska pôda, doteraz na ňu žiadali dotáciu a, prepáčte mi, tí, ktorí majú podať žiadosti o dotáciu, podajú ju v priebehu mesiaca máj. V júni už ju podávať nebudú. Pán minister vypísal predkladanie žiadostí v máji. To znamená, že v júni už nikto ani žiadosti podávať nemôže. To znamená, že keď tento zákon vstúpi do platnosti, už dávno podávanie žiadostí vzťahujúcich sa k roku 2014 máme za sebou. Opäť tvrdenie, že prídeme o eurofondy a bude to mať dosah na slovenskú ekonomiku, neobstojí. Práve preto a práve z týchto dôvodov navrhujem, aby Národná rada neprijala rozhodnutie o tom, že o návrhu zákona bude rokovať v skrátenom konaní, a navrhujem, že keď pán minister a vláda nedodržali už celý ten legislatívny proces a neprebehol štandardným spôsobom, tak aspoň aby v Národnej rade bol vytvorený priestor, a nie tak, že dnes ráno, dnes začneme v tejto chvíli rokovať o návrhu zákona a rokujeme dovtedy, kým ho neschválime. Rokujme normálne, štandardným spôsobom, nech každý poslanec má k tomu dostatočný priestor, aby sa mohol vyjadrovať v prvom, v druhom čítaní, tak ako je to zaužívané z programu, teda z rokovacieho poriadku. Pretože neexistuje žiadny dôvod, neexistuje dôvod na to, že nám hrozí zníženie čerpania eurofondov, ani to, že sa nám ohrozí potravinová bezpečnosť. Ba čo viac, ani to, že prídeme o poľnohospodársku pôdu, lebo tá v priebehu jedného mesiaca bude zastavaná. Ďakujem.